Brandvarme eftermiddage og varme nætter - sådan har vejret været de seneste par dage over Danmark, og det fortsætter fuldstændig uændret torsdag. Et højtryk nær Danmark sender meget varm luft op over landet fra sydøst, og allerede torsdag formiddag ligger temperaturerne på mellem 24 og 26 grader mange steder. Kan blive marginalt varmere end onsdag Temperaturerne fortsætter med at stige til ud på eftermiddagen, hvor man over Midt- og Vestjylland samt på det indre af Sjælland kan se termometeret vise 32-33 graders varme. Onsdag blev der målt 33,1 grader i København, og det er absolut muligt, at temperaturen kan stige en lille smule mere. Den 2. august 2013 blev der målt 33,3 grader i Karup - og hvis temperaturen torsdag eftermiddag når mere end det, skal vi otte år tilbage for at finde en varmere dag i Danmark. Torsdag bliver desuden den 54. sommerdag i år og den femte tropedag med mindst 30 grader. Fredag fortsætter hedebølgen - igen med op til 33 graders varme.

Referat:
Det usædvanligt varme vejr fortsætter torsdag - med temperaturer, der kan nå 30-33 graders varme.